Raadslid, GPF-lede hoor hul lot ná moordArgieffoto. Sewe mans, onder wie ’n voormalige raadslid van Dr. JS Moroka-munisipaliteit en twee voormalige gemeenskapspolisiëringsforumlede, sal vandag in die Pretoria-hooggeregshof gevonnis word ná ’n man ontvoer en vermoor is. Oupa Mtshweni (36), Elias Msiza (60), Joseph Baloyi (57) en hul vyf makkers het glo op 26 Augustus 2015 vir Jacob Buti Mahlangu (32) ontvoer en vermoor. Sers. Gerald Sedibe, woordvoerder van die polisie, het gesê die polisie het omstreeks 21:00 ’n wenk ontvang dat ’n groep lede van die gemeenskap ’n man in Siyabuswa in Mpumalanga langs ŉ sportterrein aanrand. “Hulle het hulle na die toneel gehaas en Mahlangu, wat daarvan beskuldig is dat hy batterye gesteel het, gered. Paramedici is ontbied, maar Mahlangu is ongelukkig op die toneel dood,” het Sedibe gesê. ’n Saak van moord en ontvoering is aanhangig gemaak. Mtshweni, Msiza, Baloyi en hul makkers, Petros Mtshweni (36), Thoko Skosana (34), Ivy Masombuka (31), Bongani Masilela (27) en Senzo Mhlanga (27), is gevolglik in hegtenis geneem. Hulle is elk borgtog van R3 000 toegestaan voor hulle skuldig bevind is op 4 April 2017. “Die polisie glo dat die saak as ŉ voorbeeld sal dien en ander sal keer om sulke misdade te pleeg.”